ועדת החינוך והתרבות, כנסת 15, פרוטוקול מספר 502, 2002-07-09 14:35

זבולון אורלב: שלום לכולם, אני פותח את הישיבה בעניין חילול בית העלמין היהודי העתיק בחברון.

זבולון אורלב: בזמנו מליאת הכנסת העבירה לוועדה לדון בהצעה לסדר יום של חברי הכנסת שאול יהלום וצבי הנדל את הסוגייה, הדיון התקיים ב26.6.01-, לפני שנה וחודש, ובעקבות הדיון הזה, אני רוצה לחזור על מה שאז סיכמנו: "ועדת החינוך והתרבות רשמה לפניה דיווח מפקד משטרת חברון, לפיו מסר לו מפקד חטיבת חברון כי בימים הקרובים תוקם בבית העלמין עמדה ומאחז צבאי שיאויש במשך כל שעות היממה.

זבולון אורלב: גם נציגת הישוב היהודי בחברון דיווחה לוועדה כי בפגישה עם מפקד החטיבה נמסר מידע זה לנציגי הישוב היהודי בחברון.

זבולון אורלב: הוועדה מברכת על החלטה זו ורואה בה פתרון ראוי כדי לצמצם המשך חילול בית העלמין.

זבולון אורלב: 2.

זבולון אורלב: הוועדה דורשת מצה"ל ומהמשטרה להתקין אמצעי הגנה ומעקב בבית העלמין כדי לאפשר הגנה יותר, אפשרות חקירה ותפיסת מבצעי הפשע.

זבולון אורלב: 3.

זבולון אורלב: הוועדה רשמה לפניה הודעת נציג משרד הדתות, לפיה יטפל המשרד, יחד עם המועצה הדתית בקרית ארבע לתיקון ושיקום המצבות כדי להחזיר את מצב בית העלמין לקדמותו, 4.

זבולון אורלב: הוועדה מבקשת משר הביטחון לשקול בחיוב להתיר למתיישבי חברון לקיים כולל בבית הטהרה הנמצא בבית העלמין, בשעות היום וללא לינה, כפי שהסכימו בזמנו מתיישבי חברון, כדי להגביר את הנוכחות היהודית והשמירה בבית העלמין, 5.

זבולון אורלב: הוועדה מבקשת משר הביטחון ומהשר לביטחון פנים לדווח לה תוך חודש ימים על ביצוע החלטת הוועדה ולקיים בנושא ישיבת מעקב, כדי להבטיח שננקטו כל האמצעים כדי להפסיק את חילול בית העלמין, 6.

זבולון אורלב: הוועדה פונה לשר החוץ לפרסם בעולם את ההתנהגות הברברית של הפלשתינים" - איך היינו תמימים לפני 13 חודשים - "הפוגעים במזיד ובכוונה תחילה בקברים הקדושים ליהודים.

זבולון אורלב: מבקשת משר החוץ לפנות לכל הגורמים בעולם.

זבולון אורלב: ..

זבולון אורלב: הוועדה פונה לשר הביטחון כדי שינקוט באמצעי תגמול הולמים כנגד מחללי בית העלמין, כדי להבהיר לפלשתינים באופן חד משמעי את משמעות פגיעתם החמורה בקודשי ישראל".

זבולון אורלב: המסקנות הונחו על שולחן הכנסת על פי הפרוצדורה, ובעקבות כך פנה יושב ראש הכנסת לשר הביטחון וביקש דיווח על ביצוע המסקנות.

זבולון אורלב: שר הביטחון ענה ב9.8- כדלהלן: "הקמת כולל בבית הטהרה בבית העלמין ייצור מוקד חיכוך נוסף ויחייב הקצאת סדר כוחות נוסף להבטחת האזור.

זבולון אורלב: יחד עם זאת, לצה"ל לא הוגשה בקשה רשמית להקמת הכולל, אני נתייחס לבקשה לכשתתקבל.

זבולון אורלב: לעניין חילול בית העלמין, כוחות הביטחון והמשטרה פועלים לאתר את מחללי בית העלמין ולהענישם כנדרש על פי החוק.

זבולון אורלב: ככלל, ננקטות פעולות צבאיות ומשטרתיות להשלטת חוק וסדר, לצד האיומים הביטחוניים הקיימים, המחייבים את כוחות הביטחון, על מנת לדאוג בראש ובראשונה לביטחונם של המתיישבים", כלומר, יש סדר עדיפות, קודם המתיישבים, אחר כך בית העלמין, והמסקנות האלה גם הן הונחו על שולחן הכנסת ב15- באוקטובר 2001.

זבולון אורלב: ולפני ימים אחדים, קיבלנו פניות חוזרות ונשנות מוועד היישוב היהודי בחברון, על המשך חילול בית העלמין העתיק בחברון.

זבולון אורלב: אני צריך לומר שבינואר קיבלנו מכתב מוועד הישוב היהודי בחברון, שבו מדווחים לנו שהמאחז הצבאי בסמוך לבית העלמין הוקם, שיקום ותיקון המצבות על ידי משרד הדתות והמועצה הדתית בוצע, התקנת אמצעי הגנה ומעקב לא בוצע, מאמץ חקירתי של המשטרה לתפיסת מבצעי הפשע - אני אקרא בעדינות - לא ידוע שבוצע - אני לא מהישוב היהודי, אני לא מחויב לקרוא פה כל דבר.

זבולון אורלב: פרסום והסברה בעולם - למיטב ידיעתם גם כן לא בוצע, נקיטת אמצעי תגמול על ידי צה"ל בקודשי ישראל, גם הם כאמור לא ידוע שבוצע, והם אף נוקטים תאריכים מ27- ליוני, שזה יום למחרת הדיון, עד דצמבר 2001, משך 6 חודשים - ירי, יידוי אבנים על בית העלמין.

זבולון אורלב: המכתב האחרון שקיבלנו זה מה18- ביוני, ששוב חולל בית העלמין העתיק בחברון, חדר הלימוד בחלקת חב"ד נפרץ, ספרי קודש הושלכו כולם על הרצפה, המחבלים שפכו סיד על הספרים ועל הרהיטים וכן הכניסו ספרים לתוך דלי מלא סיד, וזה חילול שני בתוך שבועיים.

זבולון אורלב: נוסף על כך, הומצאו לנו תמונות שמראות על ואנדליזם בקברים של יהודים בתוך בית העלמין - אני מניח שאין צורך להכביר מילים.

זבולון אורלב: אני רוצה לאפשר קודם כל לגברת אורית סטרוק, נציגת הישוב, לפרט מה קרה - והכל אנחנו עושים בקצרה.


אורית סטרוק: קודם כל אני רק אגיד שהיום שוב פרצו לבית העלמין - לא חיללו שם קברים, אבל גרמו שם נזק לרכוש, ובהזדמנות זו שגרמו נזק לרכוש - שוחחתי עם ראש המועצה הדתית, מר שמואל מרגי וקיבלתי ממנו מידע שבנוסף לכל החילולים שהיו, היו שם גם הרבה מאד גניבות של רכוש של המועצה הדתית שנמצא במקום, כאשר מדובר על ספסלים, כלי עבודה, ברזים, ידיות של חלונות ואפילו שער באורך של 7 מטר שנגנב מהמקום, והוא הביע פליאה באוזני, איך זה יתכן שחפצים כאלה, שקל מאד לזהות אותם וקשה מאד להעלים אותם - זה לא איזה מסמרים או משהו - עד היום לא נמצאו על ידי המשטרה.


אורית סטרוק: אני גם רוצה להעיר, או להוסיף על דבריך, שכאשר הוועדה, או יותר נכון לומר יושב ראש הכנסת, פנה לשרים שיתייחסו למסקנות הוועדה, אז הוא פנה לא רק לשר הביטחון שהשיב, אלא הוא פנה לכל השרים, גם לשר לביטחון פנים, שלא השיב, וגם לשר החוץ שלא השיב - וזה כבר עניין שלכם, איך שרים מתייחסים למסקנות של ועדת כנסת.

זבולון אורלב: זה לא עניין שלנו, גם את אזרחית במדינה - זה עניין של כולנו.

שאול יהלום: זה עניין פוליטי - כנראה השר לביטחון פנים הוא בשמאל ושר הביטחון הוא בימין.


אורית סטרוק: כנראה, יכול להיות.


אורית סטרוק: בכל אופן מה שאני יכולה לומר שהעניין הוא מאד עגום.


אורית סטרוק: מדובר על מקום שמלבד היותו בית עלמין - כשכל בית עלמין הוא מקום קדוש שצריכים לשמור עליו.

שאול יהלום: תסבירי לנו את העניין של המאחז שהוקם.


אורית סטרוק: של הצבא?


אורית סטרוק: הצבא הקים לפני שנה עמדה שחולשת על בית העלמין, מה ששיפר באופן משמעותי, אבל לא לגמרי.

שאול יהלום: למה לא לגמרי?


אורית סטרוק: זו שאלה מאד טובה.


אורית סטרוק: למשל החילול שנעשה לפני כשבועיים וחצי, שאנחנו רואים תמונות שלו פה, שספרי קודש שרופים.

שאול יהלום: המאחז שולט על המקום הזה?


אורית סטרוק: המאחז יושב על המקום הזה, פשוט יושב עליו.


אורית סטרוק: זה המאחז, זאת העמדה, ומתחתיה החלון שדרכו פרצו.


אורית סטרוק: שאלה מצוינת.


אורית סטרוק: מה שאני יכולה לומר לטובת העמדה הזו זה שהעמדה הזו מתפקדת בעיקר כעמדת תצפית וירי לעבר גבעות חברון, עם האיומים שנשקפים משם.

זבולון אורלב: אני רק אומר לך שכל מה שאת אומרת פה יופיע באינטרנט.


אורית סטרוק: אני חושבת שהערבים בחברון יודעים מצוין שזאת עמדת ירי עליהם.

זבולון אורלב: אני רק אומר לכולנו - הפרוטוקולים של ועדת החינוך והתרבות מתפרסמים ככתבם וכלשונם, אין פה צנזורה - אני אומר לכל מי שידבר פה.


אורית סטרוק: זה חשוב מאד.


אורית סטרוק: בכל אופן, העמדה הזו שהוקמה באמת לכתחילה בעקבות הבעיה של בית העלמין, התגלתה עד מהרה כעמדה מצוינת שנותנת מענה להרבה בעיות ביטחון אחרות שיש בעיר, והיא מתפקדת בעיקר על התקן הזה ולכן פחות מסתכלת למטה, מה שקורה מתחת לרגליים שלה.


אורית סטרוק: עוד דבר שאני יכולה לומר לזכותו של צה"ל, שבכלל, כמו שכולנו שומעים - בלי להיכנס לנתונים סודיים - אבל מה שכולנו שומעים בתקשורת, צה"ל עסוק מאד בנושא הביטחון במרחבי חברון כולה, ועושה שם עבודה טובה, חשובה וקשה מאד, ולכן אחד הדברים שאני רציתי להציע כאן, דבר שנראה לי הכי טבעי, הכי נכון והכי אמיתי, זה להטיל את עיקר העיסוק בנושא בית העלמין, שזה נושא של עבריינות חוזרת ונשנית - מעין מכת מדינה, דבר שחוזר על עצמו כל הזמן - להטיל את זה על המשטרה.


אורית סטרוק: המשטרה בחברון, יש לה כוחות מצוינים, יש לה יכולות מצוינות, בתחום אכיפת החוק על היהודים היא עושה עבודה נהדרת, ראיתי שדובר מחוז ש"י התפאר שהם מגיעים ל70%- פענוח של תיקים נגד יהודים, והוא עצמו כותב במכתב שזה מהאחוזים הגבוהים במדינה.


אורית סטרוק: אז אם יש לה כוחות כל כך טובים, הגיע זמן שהיא תטפל גם בעבריינות הזו, שהיא עבריינות חמורה מאד, לפי כל קנה מידה.


אורית סטרוק: לו דברים כאלה היו קורים למשל - חילול חוזר ונשנה, לדוגמה בבית העלמין היהודי בפריס, הרי אין ספק שהנציגים הכי רשמיים של מדינת ישראל היו דורשים בתוקף שמשטרת פריס תשקיע את מיטב הכוחות ומיטב המשאבים כדי לשים קץ לדבר הזה.


אורית סטרוק: לפי מה שאני יודעת - אולי אני טועה, ואני מאד אשמח לשמוע עדכון - אבל לפי מה שאני יודעת, למעט פעם אחת שאולי הוקם איזה שהוא צח"מ - ממש לאחרונה, אחרי החילול האחרון - וגם הוא לא הביא לתוצאות, משטרת חברון מעולם לא הקימה צח"מ לדבר הזה, מעולם לא השקיעה בזה משאבים - אני כבר לא מדברת על זה שהיא אף פעם לא הוציאה לתקשורת את העבירות החמורות האלה, בזמן שעל דברים פעוטים בהרבה, ששייכים לאוכלוסייה אחרת בחברון, היא מוציאה הודעות מאד מזעזעות בתקשורת.


אורית סטרוק: בקיצור, אין התייחסות חמורה ורצינית לעניין הזה מצד מערכת אכיפת החוק, וזה אולי גם פניה לצה"ל, כי בסופו של דבר, במקום כמו חברון, מי שיכול גם לתת הוראות למשטרה זה הצבא, ולפי דעתי זה צריך להיות הפתרון, בנוסף כמובן לאותה מערכת שאנחנו כבר - אני חושבת, לפחות 8 שנים שאני שומעת שאומרים שיתקינו אותה - מערכת טלוויזיה במעגל סגור - יודעים שהמקום הזה הוא מועד.


אורית סטרוק: אני מאד אבקש מהנוכחים להעביר ביניהם את התמונות, כדי לראות על איזה דברים חמורים אנחנו מדברים - דברים מזעזעים ביותר.


אורית סטרוק: קבורים במקום רבנים, קבורים גדולי עולם - אני מדברת על גדולי עולם, על רבנים מהשורה הראשונה של עם ישראל: השדה חמד, הראשית חוכמה, החסד לאברהם וכמובן הרבנית מנוחה רחל, שהיא סבת סבתו של חבר הכנסת שאול יהלום, אם אינני טועה.


אורית סטרוק: וכמובן קדושי תרפ"ט וכמובן נטבחי הטרור של השנים האחרונות, וגם סתם יהודים ישרים, שזה לא יעלה על הדעת שבצורה כזאת אנחנו נפקיר את הקברים שלהם.

זבולון אורלב: מאיזה שנה פועל בית העלמין?


אורית סטרוק: בית העלמין חודש לפני 22 שנה.

זבולון אורלב: אבל הקברים הראשונים ממתי?


אורית סטרוק: הקברים הראשונים זה 500 שנה.

זבולון אורלב: מהמאה ה-14.


אורית סטרוק: לא יעלה על הדעת שתהיה הפקרות כזאת, יש כוחות, יש משטרה, יש לה משאבים, יש משאבים למדינת ישראל - משקיעים היום הרבה מאד - אני מאד מצטערת שאין כאן איזה שהוא נציג של צה"ל.

זבולון אורלב: נראה לי שהם לובשים מדי צה"ל, לא?


אורית סטרוק: אני מתכוונת לומר לצד המבצעי - יש לי הרבה כבוד לאנשי המינהל כמובן.


אורית סטרוק: אז אני אומרת בקיצור, משקיעים הרבה מאד כסף במערכת טלוויזיה במעגל סגור בהרבה מקומות במדינה, גם המקום הזה ראוי שיהיה לו את זה.

זבולון אורלב: מה הסבירו לך שלא משקיעים בזה?


אורית סטרוק: אין הסבר - אני שומעת על זה בישיבות עבודה עם אנשי צבא 8 שנים.


אורית סטרוק: 8 שנים ועוד לא ראינו את המצלמות.


אורית סטרוק: זה פשוט דבר מדהים.

זבולון אורלב: אתה תגיש שאילתא או אני אגיש שאילתא?


אורית סטרוק: לעניין שני דברים שהוזכרו במכתבו של שר הביטחון - שתי טענות הוא מעלה ואני רוצה להתייחס אליהם.


אורית סטרוק: ראשית הוא אומר שהקמת כולל במקום תדרוש יותר כוחות צבא.

זבולון אורלב: לא, קודם הוא אומר יהיה מוקד חיכוך חדש.


אורית סטרוק: אז עכשיו, במקום שיהיה חיכוך בין הערבים ובין הקברים, ובין הקבורים שאינם יכולים לעשות דבר, אז יהיו יהודים שאולי עליהם יגנו יותר.

זבולון אורלב: הפשעים האלה נעשים ביום?

זבולון אורלב: בלילה?


אורית סטרוק: גם ביום וגם בלילה.

זבולון אורלב: גם ביום?


אורית סטרוק: גם ביום וגם בלילה.


אורית סטרוק: מה שאני רוצה לומר זה שהטענה הזו שקודם כל חייהם של המתיישבים קודמים - שהיא יפה כשלעצמה - יש איתה בעיה, משום שלמעשה בית העלמין מהווה את הכתף של היישוב היהודי בחברון, את העורף שלו, נגיד ככה, את ה"שפיץ" שלו, ואם תהיה יותר נוכחות צבאית במקום, אין שום ספק שזה יתרום גם לביטחון התושבים היהודים.

זבולון אורלב: אבל יש מאחז.


אורית סטרוק: אנחנו נשמח אם תהיה שם יותר תנועה ערה של כוחות ביטחון, גם של צבא וגם של משטרה, אבל בראש ובראשונה, לפי דעתי הכותרת שאליה אנחנו צריכים לשאוף היא שהנושא הזה יוטל בצורה רצינית, עם דרישה לתוצאות משמעותיות, על המשטרה, שהמשטרה תצטרך להשקיע בזה את מיטב כוח האדם שלה, את מיטב המשאבים שלה, את המודיעין שיש לה ואת המצלמות שיש לה.


אורית סטרוק: יש למשטרה בחברון המון משאבים לחקירה, למודיעין, לגילוי, ובאמת התוצאות שהם מביאים, כפי שציינתי, הן מצוינות בכל מה שנוגע ליהודים.


אורית סטרוק: הגיע זמן שנראה את זה גם על הערבים.

זבולון אורלב: זה בחדר הטהרה?


אורית סטרוק: כן, זה בחדר ששימש כחדר לימוד עד שסגרו אותו.

זבולון אורלב: תודה רבה.

זבולון אורלב: מר שאול יהלום, אתה רוצה להשלים?

שאול יהלום: אני תומך.

שאול יהלום: אני פונה לצבא ולמשטרה.

זבולון אורלב: סגן ניצב אמנון שמעון, סגן מפקד מרחב חברון.

סנ"צ אמנון שמעון: אני אספתי קצת נתונים קודם כל על התלונות שהוגשו - זה לא משקף דווקא את כל האירועים, אבל אני מניח שבכל מקרה שהיה אירוע, הגישו גם תלונה.


אורית סטרוק: כך אמר לי מר שמואל מרגי.

סנ"צ אמנון שמעון: אז אנחנו מדברים על השנים 2000, 2001, 2002 - הוגשו 6 תלונות, כאשר לענייננו, בשנת 2002 התלונה הראשונה שהוגשה זה ביוני, ומיד לאחר מכן, התלונה השניה, בטווח שבין לבין, בין ה27.5- ל18.6-.

סנ"צ אמנון שמעון: זאת אומרת, עד יוני בעצם היה מצב שקט, כאשר התלונה הקודמת שנרשמה הייתה במאי 2001.

זבולון אורלב: כלומר, ממאי 2001 עד יוני 2002 אין תלונות?

סנ"צ אמנון שמעון: היה שקט.


אורית סטרוק: אין תלונות על חילול - צודק, זה גם אני אמרתי, שמהדיון הקודם - אמרתי גם שמאז שקמה העמדה היה שיפור במצב.

זבולון אורלב: יש לייחס את זה לדיון?

זבולון אורלב: את מייחסת את זה גם לדיון?


אורית סטרוק: אני מייחסת את זה בעיקר להקמת העמדה, שאולי גם הדיון עזר לה, וזה נכון.

זבולון אורלב: עד שסוחטים מהם איזה רבע מחמאה, הנשמה יוצאת.


אורית סטרוק: וזה נכון גם שבתוך פרק הזמן הזה כן היו התנכלויות לבית העלמין, לא ברמה של חילול, אלא כפי שציינתי במכתב, ברמה של יידוי אבנים על אנשים שהגיעו לפקוד את קברי יקיריהם.

סנ"צ אמנון שמעון: הקמת צח"מ לאורך כל השנה, זה לוקסוס שמהמשטרה לא יכולה להרשות לעצמה כשאין תלונות, אבל מיד כשהתקבלה התלונה הראשונה, הקמנו באמת צוות ופעלנו מודיעינית נמרצות, ועצרנו 3 חודשים מקומיים.

סנ"צ אמנון שמעון: נכנסנו יחד עם הצבא, עצרנו אותם, הבאנו אותם, הפעלנו אמצעים מתוחכמים, ואני מקווה שלפחות באירוע של יוני אכן יהיו תוצאות חקירה - החקירה עדיין בעיצומה.


אורית סטרוק: שמואל מרגי אמר לי שנאמר לו על ידי המשטרה שאותם עצורים שוחררו.

סנ"צ אמנון שמעון: זה בכלל לא קשור - לא מחזיקים במעצר בכל מצב של חקירה.

סנ"צ אמנון שמעון: ישנם 3 חשודים, נאספו הראיות שנאספו, ממשיכים את הפעולות.


אורית סטרוק: הוגשו נגדם כתבי אישום?

סנ"צ אמנון שמעון: עוד לא, החקירה עדיין בעיצומה.

סנ"צ אמנון שמעון: כתב אישום, כמו שאת יודעת, מוגש רק בסיום החקירה.

סנ"צ אמנון שמעון: אין ספק שגם הפעילות הצבאית והאפשרויות שלנו להיכנס פנימה פתחו לנו צוהר - זה לא סוד שידינו היו כבולות לפני כן, כי הבתים מסביב לבית העלמין - בדרך כלל מדובר על שניים, גם הספרדי - התלונות שהוגשו השנה, אחד היה באשכנזי ואחד בספרדי.

זבולון אורלב: האשכנזי זה היותר מערבי?

סנ"צ אמנון שמעון: האשכנזי זה הרחוק יותר, היותר מבודד.

סנ"צ אמנון שמעון: לדעתי צריכים לחבור פה כמה גורמים, כי התמונות מזעזעות ועל זה אין עוררין - אי אפשר לעבור לסדר היום.

סנ"צ אמנון שמעון: קודם כל מבחינת גדרות, שערים - יש מקום בהחלט לשפר שם.

סנ"צ אמנון שמעון: אני יודע שעובדים, התחילו אתמול, שלשום לעבוד עוד פעם, אבל יש פירצות בגדרות.

זבולון אורלב: מי עובד?


אורית סטרוק: המועצה הדתית.


אורית סטרוק: אני רוצה לציין ברשותך, לזכותה של המועצה הדתית ולזכותו של משרד הדתות, שמגבה אותה בצורה באמת יוצאת מן הכלל, שהם כל הזמן משקמים ומשפצים, משפצים ומשקמים, רק שכל הזמן גורמים לנזקים חדשים.

סנ"צ אמנון שמעון: אבל הפעם קצת ידינו במעל, צה"ל נכנס עם נגמ"שים ובאיזה שהוא מקום יש שם פרצה שגם אותה צריך לסדר.

סנ"צ אמנון שמעון: אז לגבי גדרות ושערים - שיינעלו.

סנ"צ אמנון שמעון: יש שער, אבל הוא לא ננעל, פשוט יכולים להיכנס ולצאת, וזה מקל עליהם.

סנ"צ אמנון שמעון: נושא נוסף זה תאורה, אבל תאורה אני קושר אותה יחד עם הטלוויזיה במעגל סגור.

סנ"צ אמנון שמעון: ברגע שיוחלט, חייבים להקים גם תאורה, תאורה רצינית, כי גם מהעמדה, כשחשוך - והיינו שם בלילה - אתה לא רואה כלום.

סנ"צ אמנון שמעון: אז חייבת להיות תאורה עם הטלוויזיה במעגל סגור.

זבולון אורלב: באחריות מי להקים תאורה?

זבולון אורלב: גם המועצה הדתית?

סנ"צ אמנון שמעון: אני לא יודע מי, אני רק מציין מבחינה משטרתית מה צריך להיות - אני לא יודע מי.

סנ"צ אמנון שמעון: אני מניח שהמועצה, אולי יחד עם המינהל, אני לא יודע איך, אבל צריך למצוא את הדרך לזה.

סנ"צ אמנון שמעון: מבחינת משטרה, אנחנו לא היינו צריכים לראות את התמונות, ראינו את זה בשטח, כולנו יודעים וכולנו הזדעזענו, ובהחלט אנחנו רואים את נושא החקירה כתפקידנו, ואכן הפעלנו מודיעין בצורה רצינית, נעזרנו בצבא, הבאנו את החשודים כמו שאמרתי, ואני מאד מקווה שזאת קבוצה - בדרך כלל באירועים כאלה זה רצידיביסטים, זה לא כל אחד עושה - כמו שודדי קברים ועתיקות - זה אנשים שחוזרים על עצמם, ואני מקווה שבאמת את החוליה המרכזית אכן יש לנו ביד.

זבולון אורלב: צה"ל היום יושב מסביב לבית העלמין בעצם בלי הבחנה, H1, H2, נכון?

אל"מ דני תירזה: צה"ל יושב רק ב-H2, כאשר הוא פועל ב-H1.

סנ"צ אמנון שמעון: אנחנו הכרזנו על הנושא הזה כנושא התעניינות - נושא התעניינות זה נושא שהמשטרה נותנת לו עדיפות מיתר האירועים, ציינו אותו ברמה המודיעינית - זאת אומרת, כולם מתבקשים לאסוף חומר ולהעביר אלינו, והסיורים המשטרתיים, עם הג'יפ הבודד שיש לנו במערה, קיבלו הנחיה לבצע סיורים יום ולילה, בין היתר גם לבתי העלמין.

סנ"צ אמנון שמעון: אני גם דיברתי עם מפקד מג"ב שהוא גם שולח את האנשים שלו מהעמדה לעשות סיורים רגליים, אבל כולנו יודעים מה זה סיורים - אתה גומר את הסיור, חוזר, יש לך הפסקה של 4 שעות, או 3 שעות - אין גידור, אין תאורה, אין טלוויזיה במעגל סגור - הם לומדים יפה מאד לנצל את הנישות.


אורית סטרוק: כאשר המשטרה חוששת שיהודים בחברון עושים עבירות, היא מסוגלת לסייר סביבם ללא הפסקה, במעגלים, שעות על גבי שעות.

זבולון אורלב: בגלל זה אין להם מספיק כוח לעלות לבית העלמין.


אורית סטרוק: למה רק פעם ב4- שעות?

זבולון אורלב: אתם מעסיקים אותם.

סנ"צ אמנון שמעון: הנושא של הדיון כאן זה בתי העלמין, אז אני מציע לך לשמור על הערות שלא קשורות לנושא.


אורית סטרוק: לא, אני שואלת ככה - מדוע שהמשטרה לא תשלח סיורים יותר תדירים לבית העלמין?

סנ"צ אמנון שמעון: ואצלנו הכל מתועד - אין סיור שאומרים: עשינו סיור.

סנ"צ אמנון שמעון: חוזרים, כותבים דוח.

סנ"צ אמנון שמעון: זאת אומרת, יש דוחות, הדברים האלה כתובים, אבל בין לבין בהחלט יכולים להיות אירועים.

סנ"צ אמנון שמעון: שורה תחתונה מבחינתנו - אנחנו רואים את זה בחשיבות עליונה, אין ספק שכל מה שאמרתי, אם יותקן, יסייע לנו מאד.

זבולון אורלב: אתם תומכים בהתקנת טלוויזיה במעגל סגור?

סנ"צ אמנון שמעון: אנחנו תומכים ועוד איך.

סנ"צ אמנון שמעון: למשל, במערה התקנו טלוויזיה במעגל סגור - נגמרו האירועים שם.

סנ"צ אמנון שמעון: אין יותר במערה עצמה אירועים.

סנ"צ אמנון שמעון: יש עמדת בקרה, אפשר לעשות קו שליטה מרחוק, אפילו לא צריך להיות באזור, ומספיק שרק יצולם, גם אם לא נתפוס באותו רגע, חוץ מזה שזה מרתיע בני עצמו - עצם הקמת טלוויזיה במעגל סגור ותאורה יש יוריד לדעתי ב50%- מהמקרים הבודדים שהיו - וכל מקרה הוא עולם ומלואו.

סנ"צ אמנון שמעון: בדרך כלל כשאנחנו מדברים על מקרה או שניים בשנה באירועים שוטפים, מעבירים לסדר היום, אבל האירוע הזה מספיק אחד בשביל להזדעזע.

סנ"צ אמנון שמעון: זה לא מצבה אחת או שתיים, זה כמה, ורואים שזה דבר שאי אפשר לעבור עליו לסדר היום.


אורית סטרוק: אולי כדאי גם להוסיף שהיעילות של טלוויזיה במעגל סגור - וטוב שהבאת את הדוגמה של מערת המכפלה, דוגמה מצוינת - היא לא רק למניעת אותן עבירות חילול, אלא גם יהודי שבא להתפלל על קבר של בן, בת, אבא, אח, אז אם יש טלוויזיה במעגל סגור, אותו יהודי יותר בטוח.

סנ"צ אמנון שמעון: גם אפשר לעקוב אחריו בזמן אמת.

סנ"צ אמנון שמעון: ואם יחברו את זה למרכזיה של מג"ב אז בכלל היעילות היא מכסימלית.

קריאה: נו, אז מי מטפל בזה?

סנ"צ אמנון שמעון: אני רק מציע מבחינה משטרתית מה יכול לעזור במניעה.

סנ"צ אמנון שמעון: המשטרה לא מתקינה וגם בטח לא יהיה תקציב.

סנ"צ אמנון שמעון: אם יהיה תקציב אז ניתן את זה לג'יפים מוגנים שהשוטרים ייסעו ולא ייפגעו, כמו שהיום, לפני שעה, נפגע שוטר מירי.

סנ"צ אמנון שמעון: עד כאן.

זבולון אורלב: תודה רבה.

זבולון אורלב: אל"מ דני תירזה בבקשה.

אל"מ דני תירזה: מבחינת פיקוד המרכז, הפיקוד, כפי שגברת אורית סטרוק ציינה, נמצא במאמץ לחימה בכל החזיתות ובעצם כל הצבא הסדיר היום נמצא אצלנו, וחלק לא קטן מצבא המילואים.

אל"מ דני תירזה: המשימות של הצבא רבות ומגוונות ובתוך כך כן חשבנו שראוי להגביר את ההבטחה באזור בית הקברות, והעמדה שהוקמה וההעברה של האחריות של מג"ב לגזרה הזאת בעצם יצרה נוכחות הרבה יותר גבוהה באזור של בתי הקברות היהודיים בחברון.

אל"מ דני תירזה: כפי שגברת אורית סטרוק ציינה, עיקר הפעילות של העמדה - מה שקרוי אצלנו עמדת תמר, ועמדת תמר מערב - אלה פעולות לכיוון הצד הפלשתיני על מנת שלא יגיעו משם לא פיגועי ירי ולא אנשים שיבצעו פיגועים בתוך השטח שלנו, כנגד האזרחים הישראליים, כנגד רכושם וכנגד המקומות הקדושים.

אל"מ דני תירזה: בתוך כך מבוצעת פעילות אינטנסיבית גם באזור הזה, והפעילות שמבוצעת שם היא מבוצעת על ידי חיילים קבועים של מג"ב - זה לא כמו במקומות אחרים שיש תחלופה גבוהה מאד, אלא בגלל שמג"ב נמצא שם, ונמצא בנוכחות קבועה ובתדירות גבוהה, זה אנשים שמכירים וגם יודעים, בעקבות כמו שצוין כאן, צי"ח כזה - ציון ידיעות חשובות - להגיד: כשאתה עושה את הסיור הרגלי, תבדוק בנקודה הזאת והזאת מה שקורה, כשאתה נמצא בעמדה, תבדוק א', ב', ג', ד', מופנית גם תשומת הלב אל האתרים היהודיים, כפי שצוין כאן גם קודם.

אל"מ דני תירזה: ההקמה של טלוויזיה במעגל סגור באתרים מסוימים בחברון תוכננה לפני תקופה די ארוכה, כאשר עיקרה היה לפקח על אזורים מסוימים, שבהם אנחנו לא יכולים להימצא בנוכחות מספיק גבוהה, ובתוך כך תוכנן להוסיף גם את הסיפור של בית הקברות היהודי בחברון.

אל"מ דני תירזה: בסופו של דבר לא נמצאו לכך המשאבים, והתכנית כולה לא הוקמה.

אל"מ דני תירזה: היום, התכנית הגדולה שהייתה אמור להיות מסביב לאזור של תל רומידה והחלקות היותר מרוחקות - יש חלקות יהודיות שנמצאות אחרי בית הקברות המערבי ורצינו לעשות שם פיקוח כדי שמישהו לא ייכנס לשם וכן הלאה - זאת הייתה המטרה של הטלוויזיה במעגל סגור, לא נמצא בסופו של דבר תקציב לנושא והמערכת הזאת לא הוקמה עד עצם היום.

זבולון אורלב: יש תכנית להקים אותה?

זבולון אורלב: יש צפי?

אל"מ דני תירזה: אין תכנית להקים אותה, זה לא נמצא היום בסדר העדיפות, במצוקת המשאבים זה נמצא ברשימה ארוכה מאד של משימות, שכולן חשובות, אבל כנראה שיש חשובות מהן בחלוקת המשאבים היום.

זבולון אורלב: הבעיה היא קניית הציוד, או ההפעלה אחר כך?

אל"מ דני תירזה: זה מורכב מ4- דברים: הדבר הראשון שהוא דבר שעולה והוא לוקח את מירב הזמן, זה התכנון וקבלת האישורים הסטטוטוריים.

אל"מ דני תירזה: כדי להקים עמוד בקרקע ולשים עליו מצלמה, צריך להוציא צו תפיסה, צו תפיסה לחוט, וכל דבר כזה עברנו שבעה מדורי גהינום, כולל קיבלנו את האישור של משרד המשפטים להוציא את הצווים האלה, והצווים אכן יצאו.

אל"מ דני תירזה: בעלי הקרקעות הערביים שמסביב קיבלו צווים שתופסים להם כאן עמוד, שם עמוד, באמצע חוט.

אל"מ דני תירזה: את מדורי הגהינום האלה עברנו.

אל"מ דני תירזה: גם את נושא התכנון לקחנו על עצמנו ושילמנו אותו מהתקציב השוטף של הפיקוד, כולל התכנון ההנדסי עם החברה שאמורה הייתה לבצע את זה, אלא שההקמה של המערכת עצמה.

זבולון אורלב: האם יש לך מושג איזה סדר גודל כספי זה?

אל"מ דני תירזה: אני לא זוכר את הסכומים, אני לא יודע להגיד אותם.

זבולון אורלב: זה עשרות אלפים או מאות אלפים?

אל"מ דני תירזה: אני יודע שהתכנון שנעשה בזמנו היה תכנון בטכנולוגיה ישנה.

אל"מ דני תירזה: היום הטכנולוגיה הזאת היא טכנולוגיה שהיא מאד לא מקובלת בעבודה שלנו בשטח, וכנראה שאם ייכנסו לנושא יצטרכו לעשות איזה תכנון חדש מבחינה טכנולוגית, כי התכנון ההוא כבר לא רלוונטי להיום.


אורית סטרוק: אולי בשביל לסבר את האוזן, רק תגיד לנו כמה עלו המערכות החדשות שהותקנו עכשיו במערת המכפלה?

אל"מ דני תירזה: אני לא יודע את הסכומים.

אל"מ דני תירזה: למרות שעסקתי בזה, אני לא יודע להגיד את הסכומים, אפילו לא את סדרי הגודל.

אל"מ דני תירזה: שם באמת נכנסנו לטכנולוגיה החדשה ואת כל המערכות הישנות הוצאנו ממערת המכפלה כי הם היו בטכנולוגיה הישנה.

זבולון אורלב: יכולתם להעביר אותם לבית העלמין.


אורית סטרוק: מה שהתכוונתי לומר, שיש פה איזה אי סימטריה מזעזעת שבמקום אחד שופכים המון כסף, בצורה מוגזמת, ובמקום אחר.

אל"מ דני תירזה: הלוואי והיה מקום אחר שהייתי יודע לחסוך את זה.

זבולון אורלב: גברת אורית סטרוק, בואי לא נהיה תמימים.

זבולון אורלב: קרה שם משהו - אני לא אומר שאני מסכים איתם, אני מבין אותם.

אל"מ דני תירזה: בכל מקרה כרגע, לנושא של שמירה על הרכוש וכל מה שכרוך בזה - מה שמשטרת ישראל עושה אנחנו גם מדווחים וגם בשימת הלב של הפיקוד בנושא - אם הייתה פגיעה כתוצאה מפעילות צה"ל, נגמ"שים וכן הלאה, כפי שנאמר כאן - אני שמעתי על זה לראשונה - אבל אם היו נזקים שנגרמו על ידי כוחותינו, אנחנו נתקן את זה, זו אחריות שלנו חד משמעית, וכל מקום שאנחנו גורמים נזקים, אנחנו מתקנים, למרות שאנחנו לא מחויבים לכך בגלל מצב הלחימה.

אל"מ דני תירזה: תשומת הלב של הכוחות תרוענן שוב, למרות שהיא רועננה לא מזמן, מפקד חטיבת חברון ידוע בשימת ליבו הרבה לנושא הישוב היהודי וצרכיו, וכמובן של המקום הזה, ואנחנו בתחום הזה, מעבר למה שנעשה היום, יכולים רק לרענן את הנהלים וכן הלאה.

אל"מ דני תירזה: אין לנו יכולת פיסית לעשות בפועל יותר ממה שנעשה.

אל"מ דני תירזה: אני מקבל בהחלט את מה שאומרת כאן המשטרה, שצריך למצוא את הדרך לנעור את המקומות האלה, לסגור אותם, כי מה שפתוח, זה פרצה קוראת לגנב.

זבולון אורלב: משני הדיונים האלה אני למד שבעצם חסר כרגע רק עוד אמצעי אחד, כלומר, אין תביעה שיוספו עוד כוחות, אין תביעה שיוספו עוד עמדות, אין תביעה שיוספו עוד סיורים, כי כנראה העניין הזה, גם הישוב היהודי בחברון אומר שזה קיים.

זבולון אורלב: כולם אומרים שצריכה להיות אותה מערכת של טלוויזיה במעגל סגור, שהיא בעצם תאפשר לפקח.

זבולון אורלב: מר מוטי אטיאס, האם יש סיכוי שמשרד הדתות ידאג לזה, בגלל רגישותו לבית עלמין עתיק?

מוטי אטיאס: אני חושב שגברת אורית סטרוק אמרה באופן ברור, אנחנו התחשבנו בהם הרבה ונתנו להם תקציבים מתאימים, והם מודים בזה.

מוטי אטיאס: אנחנו נשקול אם יש אפשרויות להוסיף.

אל"מ דני תירזה: אני מציע הצעה מאד פרקטית, כמו שאנחנו נוהגים במקומות כאלה בנושאים אחרים - בדרך כלל עוזר שר הביטחון להתיישבות יודע לעשות מה שנקרא איגום תקציבים - לקחת את הקצת האפשרי מכל אחד מהגופים כשכל אחד לא נותן את הכל, אבל נותן את התרומה שלו, יוצר מה שנקרא קרן משותפת, שבעזרתה אפשר יהיה להקים את זה.

אל"מ דני תירזה: ההקמה מחויבת גם לסגור את נושא האחזקה של זה, כי זה לא דבר קטן, מערכות טלוויזיה במעגל סגור כאלה נפגעות, יש כאלה שפוגעים בהם בכוונה, והעלות של האחזקה של זה היא רבה מאד.

אל"מ דני תירזה: בשלוש שנים אנחנו משלמים לאחזקה בערך מה ששילמנו על ההקמה.

אל"מ דני תירזה: גם מערכות יותר פשוטות, כגון תאורה עם חיישנים וכן הלאה, יכולות מאד להועיל לדברים שנעשים שם בשעות החושך.

זבולון אורלב: אז אתה חושב שהכתובת שיכולה לעשות את זה זה עוזר שר הביטחון להתיישבות?

אל"מ דני תירזה: כן, עוזר שר הביטחון להתיישבות יכול לרכז מספר גורמים ולראות האם ניתן לרכז איזה תקציב מהגורמים השונים.

זבולון אורלב: בעצם זה דתות, פנים, ביטחון וביטחון פנים.

אל"מ דני תירזה: ומתפ"ש, מתאם פעולות בשטחים, שגם הוא קשור לנושא.

זבולון אורלב: זה בשבילי מערכת הביטחון.

אל"מ דני תירזה: מתאם הפעולות בשטחים הוא לא מתקציב הביטחון, הוא מתקציב נפרד.

אל"מ דני תירזה: הוא מתוקצב על ידי האוצר בנפרד.

זבולון אורלב: משרד הדתות?

מוטי אטיאס: אנחנו נשקול, נוכל לעזור אולי בתאורה, אולי משהו מהסוג הזה.

זבולון אורלב: כי ממה שעולה פה זה רק הנושא הזה.

יהודה גלעד: מוכרחים להתקדם בגלל שימשיכו החילולים שם.

זבולון אורלב: ממתי התמונות האלה?


אורית סטרוק: התמונות שכאן הן משני החילולים האחרונים, שניהם ביוני.


אורית סטרוק: התמונות שבאלבום, חלקן גם מלפני כן.


אורית סטרוק: תמונות מהיום עוד לא הספקתי להביא.

סנ"צ אמנון שמעון: היום זה רק מחסן שפרצו וגנבו רק כמה ברזים, לא רציני.

סנ"צ אמנון שמעון: הודיעו לי בקשר.


אורית סטרוק: אני חושבת שזה ממש ביזיון לעם ישראל, ואני חושבת שזה רעיון טוב שמר ורדי ינסה להשיג.

זבולון אורלב: תראי, אנחנו לא יכולים לצאת מכאן ולהגיד: אוקי, אנחנו משלימים עם זה שהעם היהודי, מה שהוא יכול להגן על בית העלמין העתיק, זה כל הדברים.

זבולון אורלב: אנחנו מוכרחים להתקדם הלאה, למצוא לפחות אור בקצה המנהרה, להגיד מה הפתרון שאנחנו רואים כפתרון להגן על בית עלמין עתיק שיש לו משמעויות.


אורית סטרוק: אני מוכרחה להגיד שאני לגמרי לא שלמה עם מה שאמר נציג המשטרה, משום שאני חושבת באמת שאפשר לעשות שם סיורים לעיתים הרבה יותר קרובות, אפשר לעשות שם נוכחות משטרתית הרבה יותר גבוהה.


אורית סטרוק: אני לא רוצה חלילה לסתור את דבריו, כי אין לי שום מידע ביד, אבל אני יודעת ממר שמואל מרגי, שהנושא מאד מאד קרוב לליבו, הוא מטפל בו בצורה מאד צמודה.

זבולון אורלב: מר שמואל מרגי הוא ראש המועצה הדתית בקרית ארבע.


אורית סטרוק: הוא אמר לי שהוא התעניין במשטרה ואמרו לו במשטרה שאותה חוליה שתפסו, היה קשה מאד לחקור אותם, לא הוציאו מהם שום דבר ושחררו אותם.

זבולון אורלב: אומר פה סגן מפקד המרחב.


אורית סטרוק: אני לא רוצה לסתור את דבריו, אבל אני אומרת שאני מציעה שהוועדה, בין יתר הדברים, גם תיקח על עצמה לעקוב אחרי התנהלות החקירה בעניין הזה.

זבולון אורלב: בסדר גמור.

שאול יהלום: אני לא מרגיש שאנחנו מתקדמים.

יהודה גלעד: אני רוצה לשאול - יכול להיות שזה לא מקובל - אני חושב שהתחושה היא שזה לא יכול להימשך הדבר הזה.

יהודה גלעד: מצד שני יש פה בעיות אובייקטיביות, הצבא עושה מה שהוא עושה, ויש בעיה כלכלית.

יהודה גלעד: השאלה אם לא ניתן לעשות, כמו בתחומים אחרים, שמשתפים גם את הציבור בעניין הזה, אם זו בעיה כלכלית.

יהודה גלעד: זאת אומרת, לעשות איזה שהוא מפעל - יש עמותת חיי שרה, יש כל מיני מבצעים שיודעים להרים יפה - ושתיעשה מגבית לצורך העניין הזה.

יהודה גלעד: אני יודע שבגדול זה אחריות המדינה, אבל אנחנו יודעים מתחומים אחרים - כמו שבתחומים אחרים יש יד שרה - זה לא שהמדינה מתנערת לחלוטין, היא לא מסוגלת לתת מה שהיא חייבת, מה שאולי היה ראוי שתיתן, אולי ראוי לעשות גם איזה שהיא פעולה.


אורית סטרוק: אני שמחה לשאלה הזו ואני מאד רוצה להתייחס לשאלה, כי היא מעלה נושא מאד משמעותי על סדר היום.


אורית סטרוק: כשעם ישראל חזר לחברון אחרי מלחמת ששת הימים, הוא מצא את בית העלמין הרוס, מנותץ, ועל חורבותיו היה שדה כרובית וכרם של גפנים.


אורית סטרוק: מדינת ישראל, לצערנו ולבושתנו, לא ראתה לנכון לשקם את בית העלמין, לעקור את הגפנים והכרובית - שכבודם במקומם מונח - ולשקם את הקברים, כאשר במקום היו קבורים, כפי שציינתי בתחילת הישיבה, גדולי ישראל ונטבחי תרפ"ט.


אורית סטרוק: כל השיפוץ של בית העלמין נעשה על ידי הקהילה היהודית במקום - היישוב היהודי בקרית ארבע - עוד לא היה היישוב היהודי בחברון - גם מבחינה תקציבית, גם מבחינת כוח אדם, וגם, לבושתנו הרבה, גם מבחינת כתבי אישום, כי מדינת ישראל באותו שלב חשבה שיהודי שבא להחזיר את כבודם של אותם קדושים שקבורים שם, ראוי לו שהוא יקבל כתב אישום אם הוא עקר שם גפן.


אורית סטרוק: היום, כשמבקרים במקום נכבדי המדינה, שרים, חברי כנסת, אישי ציבור חשובים, הם כולם מתמלאים הערכה לגדולתו וקדושתו של המקום הזה, וכל זה - ואני אומרת בשיא הענווה, אני לא הייתי שותפה לזה, הייתי בכלל ילדה באותן שנים - אבל בזכותה של הקהילה שלנו, שלקחה את זה כמשימת קודש על עצמה.


אורית סטרוק: לפי עניות דעתי היה ראוי שהיישוב היהודי בחברון, שעבר בשנה וחצי פלוס האחרונה דברים קשים מאד וספג, גם כלכלית, הפסדים קשים ומצבים קשים,

יהודה גלעד: אני לא אומר שזה חייב להיות על הקהילה.

יהודה גלעד: עם ישראל.


אורית סטרוק: היה ראוי שעכשיו מדינת ישראל תיחלץ לכבודם של הקבורים שם.

זבולון אורלב: רבותיי, אני מציע לסכם כך את הישיבה: ועדת החינוך והתרבות הצטערה להיוודע על פגיעות קשות וחוזרות שחיללו את בית העלמין העתיק בחברון, וגם רשמה לפניה את דיווח נציג המשטרה, לפיו מתנהלת חקירה כנגד 3 חשודים.

זבולון אורלב: הוועדה הגיעה למסקנה כי כדי לצמצם ככל האפשר את האפשרויות בעתיד לחלל את בית העלמין, יש צורך להתקין מערכת טלוויזיה במעגל סגור, להשלים את הגידול ולנעול את השערים ולהציב תאורה.

זבולון אורלב: הוועדה פונה לשר הביטחון, על מנת שיטיל על עוזרו לענייני התיישבות לרכז מאמץ תקציבי של משרדי הביטחון, ביטחון הפנים, הדתות, הפנים ותיאום הפעולות בשטחים, כדי לבצע את הפעולות הנ"ל.

זבולון אורלב: הוועדה תמשיך לקיים מעקב בנושא ומבקשת גם מהמשטרה לדווח לוועדה על המשך חקירת המקרים.


אורית סטרוק: מה לגבי הקמת כולל?

זבולון אורלב: פנינו והוא אמר שאתם צריכים להגיש בקשה.


אורית סטרוק: אנחנו הגשנו בקשה.

זבולון אורלב: אני מציע לך שוב - שנינו יכולים לנדנד לשר הביטחון.

זבולון אורלב: אני אומר לך ששנינו ננדנד עכשיו.


אורית סטרוק: כדאי גם להזכיר - סליחה שאני אומרת - בקשר למערכת, שהיא תכלול את שני בתי העלמין.

זבולון אורלב: כן, זה ברור.

זבולון אורלב: את שלושת בתי העלמין.

זבולון אורלב: מערכת שתקיף את שלושת בתי העלמין - כדי לצמצם את הפגיעה בשלושת בתי העלמין.

זבולון אורלב: הוועדה מביעה הערכתה לוועד הישוב היהודי בחברון, המגלה דאגה לשלמות בית העלמין, למועצה הדתית בקרית ארבע וכן לכוחות הביטחון של צה"ל ומשטרת ישראל, שפועלים לשמירת בטחונו של בית העלמין.

שאול יהלום: כשיושב שר הביטחון עם היועץ הכספי שלו, הם צריכים להבין שבלי זה, אפילו שיש עמדה וכל הדברים האלה, זה לא עוזר.

זבולון אורלב: היה מאד עוזר לי לדעת על איזה סדר גודל מדובר.

זבולון אורלב: איזה סדר גודל זה?

סנ"צ אמנון שמעון: אנחנו התקנו במרחב אצלנו, אז בהתאם הבאנו מהנדס שקבע כמה מצלמות צריך לכסות את כל השטח, מדובר בעשרות אלפי שקלים.

זבולון אורלב: עשרות אלפים - זה לא נורא - זה גם מה שאני חשבתי.

סנ"צ אמנון שמעון: וזה הולך עם תאורה - זה פרוז'קטורים וחיישנים.

סנ"צ אמנון שמעון: אם אנחנו עושים את כל המערך הזה, זה כמו גדר אלקטרונית.

סנ"צ אמנון שמעון: אלף, הם כבר יודעים שפה לא כדאי להתחיל, זה כבר עושה את ה50%- הרתעה.

סנ"צ אמנון שמעון: זה גם מצלם לצורכי חקירה.

זבולון אורלב: אנחנו גם ממליצים למשרד הדתות לפנות לאפוטרופוס הכללי ולוועדת העזבונות כדי לבקש הקצבה חד פעמית.

זבולון אורלב: הוועדה תמליץ אף היא בפני הוועדה הציבורית לעזבונות להשיג הקצבה מיוחדת לצורך פרויקט הטלוויזיה במעגל סגור.

זבולון אורלב: דרך אגב, זה יותר מעשרות אלפים, זה צריך לעלות משהו כמו 150,000 שקל.

אל"מ דני תירזה: התכנון שעשתה עבורנו החברה, כולל הקמה והכל, היה 3 מיליון שקל, לאזור תל רומידה.

אל"מ דני תירזה: המערכת הייתה אמורה להיות מערכת שלמה.


אורית סטרוק: אבל אז היה מדובר על כל הישוב היהודי בחברון.

אל"מ דני תירזה: לא, המערכת הזאת שאנחנו מדברים עליה, הייתה מערכת לתל רומידה.

אל"מ דני תירזה: המערכת של תל רומידה הייתה אמורה להתחיל בחלקות 52, לפקח שם על שטח שאנחנו בקושי נמצאים שם, 3 מיליון שקל.

סנ"צ אמנון שמעון: אנחנו התקנו בעשרות אלפי שקלים על שטח ענק, גברת אורית סטרוק מכירה את המרחב.

זבולון אורלב: רבותיי, תודה רבה, הישיבה נעולה.